Netanyahu: 'Izrael je spreman na bolne kompromise, ali se neće vraćati u granice iz 1967.'
Uzrok sukoba je odbijanje Palestinaca da prihvate židovsku državu - rekao je izraelski premijer u Kongresu SAD
Čelnik izraelske vlade dodao je da se mir jedino može postići pregovorima, ali da Izrael neće pregovarati s palestinskom vladom koju podržava pokret Hamas, za kojeg je Netanyahu rekao da je 'palestinska verzija al-Qaide'. Izraelski premijer Benyamin Netanyahu obratio se jutros zajedničkom sazivu američkog Kongresa. Izjavio je da je spreman na 'bolne kompromise' kada je u pitanju mirovni sporazum s Palestincima, no – dodao je – da se Izrael neće vratiti u granice od prije rata iz 1967. godine. Prema izraelskom premijeru te je granice 'nemoguće braniti'. Premijer Netanyahu je u Kongresu dočekan ovacijama. On je u svom govoru naglasio da uzrok izraelsko-palestinskog sukoba nije odbijanje Izraela da se stvori palestinska država već odbijanje Palestinaca da prihvate židovsku državu. Premijer Netanyahu je izjavio da će njegova zemlja biti velikodušna kada je riječ o ustupanju teritorija budućoj palestinskoj državi, ali da Jeruzalem nikada neće biti ponovno podijeljen – kao prije rata 1967. Čelnik izraelske vlade dodao je da se mir jedino može postići pregovorima, ali da Izrael neće pregovarati s palestinskom vladom koju podržava pokret Hamas, za kojeg je Netanyahu rekao da je 'palestinska verzija al-Qaide'. On je članove Zastupničkog doma i Senata upozorio na opasnost Irana ako se domogne nuklearnog oružja, jer bi tada – rekao je Netanyahu – nuklearni terorizam zaista postao globalna opasnost. Premijeru Netanyahuu je odana rijetka čast koja se daje stranim državnicima, da se obrati zajedničkom sazivu američkog Kongresa i on ju je iskoristio kako bi naglasio značaj snažnih veza Amerike i Izraela, za kojeg je rekao da je 'postojani američki saveznik'. ****** Predsjednik Palestinske uprave Mahmoud Abbas kritizirao je prijedlog izraelskog premijera Netanyahua o novom krugu mirovnih pregovora, rekavši, putem svog glasnogovornika, da 'ti prijedlozi predstavljaju zapravo nove prepreke miru'. Glasnogovornik palestinskog čelnika izjavio je da prijedlozi koje je Netanyahu predstavio u svom govoru u Kongresu 'ne predstavljaju ništa novo'. Palestinci su posebno kritizirali stajalište izraelskog premijera da Jeruzalem mora ostati ujedinjeni glavni grad Izraela te da buduće granice židovske države trebaju uključiti glavna židovska naselja na okupiranim područjima Zapadne obale. Izraelski je premijer u Kongresu jučer izjavio da njegova zemlja želi zadržati 'dugoročnu vojnu nazočnost' u dolini rijeke Jordan, koja prolazi Zapadnom obalom kako bi se spriječilo krijumčarenje oružja u palestinsku državu.